Ĉu homaro estas sola en la universo estas bona demando. Eble ni ja estas. Mi jam skribis pri la Fermi-parodosko ĉi tie. Sed eble homaro estas unu el kelkaj aŭ eĉ multaj rasoj de estaĵoj en nia tre vasta kaj mirinda universo. Hodiaŭ mi volas pripensi tion kio estas sciebla de inteligentaj eksterteruloj.

Pensante tion, oni povas fari kelkajn bonajn supozojn.

1. Se la eksterteruloj estas formo de vivo, kaj ne komputiloj aŭ maŝinoj kreitaj de formo de vivo, ili verŝajne devenas de la procezo de la evoluo. Inteligentaj, moviĝantaj komputiloj povus evolui laŭ la reguloj de la evoluo, sed ili ne devas evolui tiel aŭ eĉ evolui. Se la eksterteruloj estas inteligentaj maŝinoj, ni povas scii malmulton pri ili.

2. La eksterteruloj havus sensojn. Oni povas imagi ke sen-sensa ŝtono estas inteligentulo enhavanta la sekretojn de la universo kaj scianta ĉion, sed tio ne havas sencon. Se la inteligenteco evoluus, ĝi evoluus kiel respondo al la medio. Por respondi al la medio, estaĵo devas havi la eblon atingi informon pri la medio. Tio bezonas sensojn.

3. Inteligentaj eksterteruloj devus havi la eblon komuniki sufiĉe rapide kaj trans longaj distancoj. Inteligenteco gajnas la plej altan nivelon de valoro kiam inteligentuloj povas komuniki inter si. Se la inteligenteco evoluus per la evoluo, ĝi devus havi valoron al tiu estaĵo. Bestoj sur Tero komunikas per multaj rimedoj sed nur du, la vido kaj la aŭdo, estas kaj rapidaj kaj longdistancaj. Odoroj estas tre malrapidaj kaj oni ne povas gustumi aŭ senti ion je longa distanco. Pro tio, ni povas supozi ke ili iel vidus per ia okulo aŭ ili iel aŭdus per ia orelo. Eble ili vidas infraruĝan lumon aŭ ili aŭdas ultrasonon, sed verŝajne ili havus almenaŭ unu el tiuj du sensoj aŭ senso komparebla al tiuj.

4. La eksterteruloj komprenus inteligentecon en aliuloj. Besta inteligenteco devenas de la bezono kompreni la formojn de la mondo por moviĝi tra ĝi. La mensoj de eksterteruloj verŝajne estus tiel. Iam verkistoj de sciencfikcio imagas ke eksterteruloj ne rimarkus ke homoj estas inteligentaj. Fama ekzemplo de tio okazas en la libro La Ludo de Ender (angle Ender’s Game). Tamen, tio ne vere havas sencon. Inteligenteco rekonas inteligentecon. Fakte, homoj ĝenerale donas tro da merito al inteligenteco, pensante ke io natura estas artefarita. Ekzemple, seslateraj ŝtonoj iam okazas nature, sed ĉar la formo estas malofta en la naturo, homoj tuj pensas ke ili estas artefaritaj ĝis kiam oni donas la klarigon. Same, se eksterteruloj venus al Tero, ili ne stulte pensus ke niaj strukturoj estas naturaj antaŭ ol ili pensus ke la strukturoj estas artefaritaj.

Krom tio, estas malmultaj aliaj kion ni povas scii pri eksterteruloj. Eĉ tiuj supozoj povus esti malĝustaj. Mi supozas ke la reguloj de la evoluo estas universalaj sed eble ili estas unikaj sur Tero. Mi supozas ke inteligentuloj devas komuniki inter si por atingi la homan nivelon de inteligenteco, sed eble ekzistas ia sola inteligentulo kiu ne povas komuniki sed estas sendube inteligenta.

Sed ĝis kiam ni trovas alian inteligentan estaĵon, ni povas nur senĉese supozi.